钦定古今图书集成/理学汇编/学行典/第194卷 > 周琳
## 钦定古今图书集成/理学汇编/学行典/第194卷 > 周琳

按《武昌府志》：“周琳，字尚贡，武昌人。父缙，有子四人，琳
其仲也。建文朝，缙以胄监委勘钱谷，著劳绩，授永清
典史，摄县事。居官廉谨。靖难兵起，守令相率迎降。永
清地极北，兵民寡弱，难独守，缙怀印南奔，道闻继母
丧，还葬毕，墨其缞，纠义勤王。及金川失守，即其家械
赴京师。缙自分必死，慷慨就道。及至京，下之狱，谪戍”
兴州，生二子：琨、琋，将家焉。适永乐大发兵入沙漠，缙
名在征调中，贻书诸子曰：“吾老矣，今当从戎，委骨穷
边。客籍所生方幼稚，无可使孰代者。”书至，兄弟四人
𤩽、琳、珣、瑀皆共泣涕争往，琳更独奋曰：“家事属兄长，
两弟未有子，皆不可出。当代者，琳也，何敢辞！”遂趣装
隶行，闲驰塞外，战死鹞儿岭。友人汪姓者，收其骨葬
之。妻何氏，誓死抚二子溥、滋成立，缙以是得归里，年
八十考终焉。琳父子，固孝而义者。